
ΑΝΑΚΟΙΝΩΣΗ Νο 5
Η δημοσιονομική σταθερότητα προϋποθέτει και κοινωνική δικαιοσύνη
Συναδέλφισσες, συνάδελφοι,

Με ενδιαφέρον παρακολουθήσαμε τις πρόσφατες δημόσιες παρεμβάσεις του Διοικητή της Τράπεζας της Ελλάδος σχετικά με την επαναφορά της 13ης σύνταξης, τις κρατικές δαπάνες, την πορεία εξυπηρέτησης του δημοσίου χρέους και γενικότερα ζητήματα οικονομικής πολιτικής.

Κατανοούμε την ευθύνη του Κεντρικού Τραπεζίτη για τη διατήρηση της δημοσιονομικής σταθερότητας, η οποία επιτεύχθηκε με μεγάλες θυσίες των εργαζομένων και των συνταξιούχων και σήμερα αποτελεί σημαντική παράμετρο για τη σταθερή πορεία της ελληνικής οικονομίας. Αναγνωρίζουμε επίσης ότι οι διεθνείς εξελίξεις, οι γεωπολιτικές εντάσεις, οι ενεργειακές αναταράξεις και οι γενικότερες αβεβαιότητες δημιουργούν κινδύνους που απαιτούν ιδιαίτερη προσοχή.

Ωστόσο, στην αξιολόγηση της οικονομικής πραγματικότητας θα πρέπει να λαμβάνεται υπόψη και η άλλη πλευρά της κοινωνίας. Οι εργαζόμενοι και οι συνταξιούχοι έχουν υποστεί κατά την τελευταία δεκαπενταετία σημαντικές μειώσεις του πραγματικού τους εισοδήματος. Οι αυξήσεις που κατά καιρούς χορηγήθηκαν δεν έχουν αποκαταστήσει ούτε κατά το ήμισυ τις απώλειες που υπέστησαν από τις περικοπές, την ακρίβεια και τη συνεχή αύξηση του κόστους ζωής.

Η 13η σύνταξη δεν αποτελεί προνόμιο ούτε μπορεί να αντιμετωπίζεται αποκλειστικά ως δημοσιονομικό μέγεθος. Αποτελεί ζήτημα κοινωνικής δικαιοσύνης και αξιοπρεπούς διαβίωσης για ανθρώπους που εργάστηκαν επί δεκαετίες, κατέβαλαν ασφαλιστικές εισφορές και συνέβαλαν καθοριστικά στη στήριξη του ασφαλιστικού συστήματος και της ελληνικής οικονομίας.

Παράλληλα, όταν γίνεται αναφορά στην ακρίβεια, δεν αρκεί αυτή να αποδίδεται αποκλειστικά στις διεθνείς εξελίξεις ή στην αυξημένη τουριστική ζήτηση. Η καθημερινότητα των πολιτών επηρεάζεται και από παράγοντες όπως η υψηλή φορολογική επιβάρυνση στα καύσιμα, η οποία αυξάνει το κόστος μεταφορών και επιβαρύνει συνολικά τις τιμές αγαθών και υπηρεσιών.

Θα θέλαμε επίσης να επισημάνουμε ότι εξακολουθούν να υπάρχουν κλάδοι του ιδιωτικού τομέα στους οποίους δεν εφαρμόζονται ουσιαστικά συλλογικές συμβάσεις εργασίας, με αποτέλεσμα πολλοί εργαζόμενοι να ολοκληρώνουν τον εργασιακό τους βίο με αποδοχές που διαφέρουν ελάχιστα από εκείνες με τις οποίες προσελήφθησαν. Η πραγματικότητα αυτή αναδεικνύει ακόμη περισσότερο την ανάγκη ενίσχυσης του εισοδήματος των συνταξιούχων και της προστασίας της αγοραστικής τους δύναμης.

Ο Διοικητής της Τράπεζας της Ελλάδος έχει έναν ιδιαίτερα σημαντικό θεσμικό ρόλο. Στο πλαίσιο αυτό, θεωρούμε ότι οι δημόσιες παρεμβάσεις του θα πρέπει να λαμβάνουν υπόψη όχι μόνο τις δημοσιονομικές παραμέτρους αλλά και τις κοινωνικές επιπτώσεις των πολιτικών επιλογών. Η αναζήτηση της ισορροπίας ανάμεσα στη δημοσιονομική υπευθυνότητα και την κοινωνική συνοχή αποτελεί βασική προϋπόθεση για τη βιώσιμη ανάπτυξη της χώρας.

Οι συνταξιούχοι δεν ζητούν προνόμια. Ζητούν σεβασμό, αξιοπρέπεια και δίκαιη μεταχείριση. Η αποκατάσταση μέρους των απωλειών που υπέστησαν όλα αυτά τα χρόνια δεν συνιστά υπερβολική απαίτηση, αλλά στοιχειώδη υποχρέωση μιας ευνομούμενης Πολιτείας απέναντι στους ανθρώπους που εργάστηκαν και προσέφεραν επί δεκαετίες.

Για το Διοικητικό Συμβούλιο
Ο Πρόεδρος                    Ο Γενικός Γραμματέας
Πουλιέζος Νικόλαος     Αθανάσιος Γιαννόπουλος
PAGE  

